La coeducació és una eina bàsica per construir un nou model de ciutadania que ha de fer possible la participació i el desenvolupament de totes les persones.
La coeducació comporta la promoció d'una educació que potencia la igualtat real d'oportunitats i l'eliminació de tota mena de discriminació per raó de sexe, així com la integració de forma explícita i amb continguts d'aprenentatge de la perspectiva de gènere.
Lesbianes, gais, bisexuals, transgèneres i intersexuals
L'Estatut d'Autonomia de Catalunya estableix el mandat als poders públics de promoure la igualtat de totes les persones amb independència de l'origen, la nacionalitat, el sexe, la raça, la religió, la condició social o l'orientació sexual.
El poders públics també han de promoure l'eradicació del racisme, l'antisemitisme, la xenofòbia, l'homofòbia i qualsevol altra expressió que atempti contra la igualtat i la dignitat de les persones.
Així mateix, la Llei 17/2015, del 21 de juliol, d'igualtat efectiva de dones i homes, estableix, com un dels principis d'actuació dels poders públics, la interpretació de totes les polítiques i actuacions dels poders públics d'acord amb la perspectiva de les dones, de manera que es facin visibles i es reconeguin les diferències, entre altres, de les singularitat i les particularitats d'orientació i identitat sexuals de dones i homes sense exclusions de cap tipus. (article 3)
El 21 de juny es commemora el Dia Internacional de l'Educació No Sexista i des de l'institut català de les dones reivindiquem el paper de l'educació en l'erradicació del patriarcat.
El capítol 4 de la llei 5/2008, del 24 d'abril, del dret de les dones a erradicar la violència masclista regula l'actuació de les polítiques públiques en matèria educativa incorporant-hi la coeducació com a element fonamental en la prevenció de la violència masclista.
"La coeducació, als efectes d'aquesta llei, és l'acció educadora que valora indistintament l'experiència, les aptituds i l'aportació social i cultural de les dones i els homes, en igualtat de drets, sense estereotips sexistes i androcèntrics, ni actituds discriminatòries, per tal d'aconseguir l'objectiu de construir una societat sense subordinacions culturals i socials entre dones i homes.
Els principis de la coeducació són un element fonamental en la prevenció de la violència masclista."
Cal reivindicar la importància d'una educació no sexista i que qüestioni el patriarcat en els centres educatius i en la societat en general i fer visible a tota la població escolar els sabers femenins que han estat marginats del currículum educatiu i de la vida escolar quotidiana.
Aquesta educació no sexista també ha de basar-se en altres eixos, fomentant una educació que no sigui discriminatòria envers les diverses interseccionalitat.
Per la seva banda el Pla estratègic de Polítiques d'Igualtat de Gènere 2019-2022 aborda la coeducació al primer eix d'acció resaltant així la importància d'aquesta en l'assoliment de la igualtat efectiva de dones i homes i, per tant, també en l'erradicació de tota forma de violència masclista.
"Educar des de totes les institucions, no només l'escolar, per a la igualtat real de drets i d'oportunitats, posant en valor indistintament l'experiència, les aptituds i l'aportació social i cultural de dones i homes.
Eliminar, mitjançant l'educació, els estereotips culturals de gènere que porten a valoracions desiguals dels rols que tenen homes i dones en tots els àmbits de la seva vida.
Educar en l'ús d'un llenguatge respectuós i inclusiu.
Contemplar l'educació afectiva i sexual com a part fonamental per a la igualtat efectiva entre dones i homes.
Establir la coeducació com a forma de prevenció efectiva per a l'erradicació de la violència masclista."
El Departament d'Ensenyament disposa del programa de coeducació de la XTEC (Xarxa Telemàtica Educativa de Catalunya), que té com a objectiu promoure una educació que potenciï la igualtat real d'oportunitats i l'eliminació de tota mena de discriminació per raó de sexe, així com la integració de la perspectiva de gènere en els continguts d'aprenentatge.
Amb motiu del Dia Internacional de l'Educació No Sexista, que es commemora el 21 de juny, ens porposen una sèrie de recursos per reflexionar i transformar la nostra existència i l'entorn cap a una societat amb perspectiva de gènere.